Súradnice: 48°57′01″S 18°25′56″V﻿ / ﻿48,950278°S 18,432222°V﻿ / 48.950278; 18.432222

**Zliechov** je obec na Slovensku v okrese Ilava. K obci patrí aj osada Košecké Rovné.

Poloha
------

Obec sa rozkladá v Zliechovskej hornatine, v centrálnej časti Strážovských vrchov, v kotline na západom úpätí vrchu Strážov. Na východnom okraji obce sa nachádza Zliechovský močiar, ktorý odvodňuje južne smerujúci prítok Jaseniny. Potok, pretekajúci obcou sa stáča západným smerom a napája Podhradský potok. Zliechov sa nachádza v chránenej krajinnej oblasti Strážovské vrchy a je prístupný zo západu (z Košece), severu (z Čičmian) i juhu (z Nitrianskeho Rudna). Od Ilavy je vzdialený 20 km.

Dejiny
------

Najstaršia písomná zmienka o Zliechove pochádza z roku 1272, kedy sa spomína radová potočná zástavba drevených, hlinou omazaných a vápnom bielených zrubových domov. Z roku 1275 sa zachoval majer, ktorý je najstaršou stojacou budovou obce. V čase vzniku Zliechov patril pod Košecké panstvo, po roku 1275 prešiel do majetku opátstva v Skalke pri Trenčíne. Neskôr obec dočasne vlastnili Jezuiti. V prvej polovici 20. storočia bola medzi Zliechovom a Ilavou v prevádzke úzkorozchodná železnica, ktorá z okolitých lesov zvážala drevo. Do roku 1960 bola súčasťou obce aj osada Gápel a práve pre tamojšiu sklársku huť sa tu v tomto období varilo pivo.

Obec bola počas prvej i druhej svetovej vojny značne zničená a z veľkej časti vypálená. Mnoho obyvateľov po II. svetovej vojne odišlo žiť do Mostu pri Bratislave, s ktorým udržuje družbu aj v súčasnosti. Obyvatelia sa v minulosti živili poľnohospodárstvom, obchodom, tkaním plátna, šitím a vyšívaním kožúškov a ľudových krojov. V súčasnosti za prácou dochádzajú najmä do Dubnice nad Váhom, v obci sa zachovalo len niekoľko živnostníkov a malých fariem zameraných na chov oviec a dobytka.

Súčasný Zliechov sa postupne mení na modernú obec. Upravená bola budova 1. stupňa základnej školy, materskej školy a ubytovne, ktorú využívajú deti z regiónu na uzdravovacie pobyty a lyžiarske výcviky. V budove obecného úradu je zriadená prezentácia miestnej expozície ľudovej kultúry a histórie obce. Obecný úrad, pošta, knižnica a priestory folklórnej skupiny a urbárskeho spoločenstva sídli v budove bývalej školy. Obyvateľom slúži tiež predajňa potravín a zmiešaného tovaru. V Košeckom Rovnom bol v roku 1995 vybudovaný Dom smútku, ktorý bol prebudovaný na kostolík. 

V blízkosti obce sú vhodné podmienky na zimné športy a pre lyžiarov sú pripravené tri lyžiarske vleky.

Kultúra
-------

Zliechov je typický svojráznymi zvykmi a bohato vyšívanými krojmi, ktoré prezentuje folklórny spevácky a tanečný súbor *Zliechov*. Ten ukážkami starých ľudových zvykov, piesní a tancov zvyšuje povedomie verejnosti. Kroj pozostáva z krpcov, pančušiek, spodnice s pásom, vokolka, zástery, rukávcov, grgule, čepca a podviky. Každoročne sa tu v auguste koná hudobný festival Pustohlav.

Aktívnym je aj Dobrovoľný požiarny zbor, založený v roku 1923, Urbárske spoločenstvo a Poľovnícke združenie.

Pamiatky
--------

*Bližšie informácie v hlavnom článku: Zoznam kultúrnych pamiatok v obci Zliechov*
V obci je rímskokatolícky kostol sv. Vavrinca z roku 1480 v gotickom slohu. V roku 1787 bol rekonštruovaný a úpravy interiéru kostola boli vykonané v 19. storočí.

Turizmus
--------

Obec leží v chránenej krajinnej oblasti Strážovské vrchy, na okraji štátnej prírodnej rezervácie a úpätí vrchu Strážov (1 213 m n. m.). Na jeho vrchole sa nachádza rozhranie okresov Ilava, Žilina, Prievidza, Považská Bystrica a Púchov. Vďaka odľahlej polohe v centrálnej časti pohoria je vyhľadávaným východiskovým miestom turistov. Prírodné danosti a atraktívne možnosti vyžitia zvyšujú turistické chodníky, cyklotrasy, vhodné podmienky na agroturistiku a lyžiarsky vlek.

### Turistické chodníky

* turistická značka vedie od vrchu Vápeč západne od obce, na blízky Strážov
* značka vedie do Mojtína
* značka vedie k obci Pružina
* značka vedie z Košeckého Rovného do Mojtína
* sivá značka vedie do Košeckého Rovného

Ocenenia
--------

Minister obrany SR Peter Gajdoš v roku 2020 obec ocenil „Pamätnou medailou k 75. výročiu Slovenského národného povstania a skončenia druhej svetovej vojny" ako obec, vypálenú počas druhej svetovej vojny (osada Horná Stredná).

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑   *Pamätná medaila k 75. výročiu Slovenského národného povstania a skončenia druhej svetovej vojny* [online]. Bratislava: Vojenský historický ústav, 2019, [cit. 2023-04-21]. Dostupné online.
5. ↑   *Starostovia z miest a obcí, ktoré boli vypálené počas 2. svetovej vojny si prevzali ocenenia* [online]. Bratislava: Ministerstvo obrany SR, 2020-01-23, [cit. 2023-04-21]. Dostupné online.
6. ↑   *Zoznam vypálených miest a obcí* [online]. Bratislava: Ministerstvo obrany SR, 2023-04-18, [cit. 2023-04-21]. Poskytnuté v zmysle zákona č. 211/2000 Z.z. o slobodnom prístupe k informáciám. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Zliechov**

Zdroj
-----

* Oiciálne stránky obce

| * z
* d
* u
Obce okresu Ilava (3 + 18) |
| --- |
| Mestá | 
* Dubnica nad Váhom
* Ilava
* Nová Dubnica

 |
| Ostatné obce | 
* Bohunice
* Bolešov
* Borčice
* Červený Kameň
* Dulov
* Horná Poruba
* Kameničany
* Košeca
* Košecké Podhradie
* Krivoklát
* Ladce
* Mikušovce
* Pruské
* Sedmerovec
* Slavnica
* Tuchyňa
* Vršatské Podhradie
* Zliechov

 |